Henriette Kjær (KF), 2009-05-27:
Efter mange år med økonomisk fremgang, stigende beskæftigelse og en stærkt forøget velstand i det danske samfund oplever vi nu andre tider.
Siden sommeren 2008, hvor finanskrisen for alvor tog fart internationalt og herhjemme med Roskilde Banks konkurs, er tingene gået i den forkerte retning.
Det har været et hårdt år med mange dårlige nyheder på det økonomiske område, og desværre kan vi jo ikke love, at krisen er ovre, selv om der også er positive tegn.
De seneste økonomiske nøgletal skal tages alvorligt.
Arbejdsløsheden stiger, og det vil den nok komme til at gøre et godt stykke tid endnu, ligesom de store overskud på de offentlige budgetter vil vendes til underskud.
Det ser
alt andet end muntert ud.
Fra konservativ side er vi fuldt og helt klar over, at tiderne for de mange virksomheder og familier, som får krisen tæt ind på livet gennem konkurs, nedskæring og arbejdsløshed, er meget besværlige.
Det hersker der ikke nogen tvivl om.
Vi ser det derfor også som vores vigtigste opgave at sætte initiativer i gang, som kan afbøde virkningerne af den økonomiske krise.
Det har vi gjort i det forløbne folketingsår.
Regeringen har været i arbejdstøjet, der er gennemført bankpakker for at sikre kreditgivningen i samfundet.
Det vil sætte gang i det private forbrug.
Det er alt i alt en buket af offensive initiativer, som er sat i søen for at holde dansk økonomi på sporet.
Fra konservativ side vil jeg gerne understrege, at vi dag for dag vurderer situationen.
Vi er derfor også klar til at sætte flere ting i gang, hvis det skulle vise sig nødvendigt.
Vi vil ikke tøve et sekund, hvis vi finder det nødvendigt at skubbe yderligere til økonomien.
Men det er også vigtigt at sige, at vi ikke skal handle i panik.
Vi er nødt til at have is i maven og se, om de initiativer, vi har iværksat, nu også kommer til at virke efter hensigten.
Der findes ingen patentløsning på de økonomiske problemer, og der er ikke tale om en isoleret dansk krise, tværtimod.
Der er tale om en verdensomspændende finansiel krise.
Hvis man skal glæde sig over noget, er det, at Danmark faktisk er bedre rustet til at stå imod problemerne end så mange af de lande, vi ellers sammenligner os med.
Det er selvfølgelig en ringe trøst, men det giver os nogle muligheder for at komme nogenlunde helskindet igennem denne krise.
Socialdemokraterne, SF og resten af oppositionen har holdt dommedagstaler i dag.
Hvis man ikke vidste bedre, skulle man jo tro, at vi befandt os midt mellem Nordkorea og så det gamle Østeuropa før Murens fald.
Velfærdssamfundet befinder sig på stenalderstadet.
Det danske samfund ligger i ruiner.
SF's formand, hr. Villy Søvndal, sagde engang i et interview, at Hizb-ut-Tahrir skulle skride ad h… til.
Hvis alt var så fantastisk i Saudi-Arabien, hvorfor flyttede de så ikke derhen.
Jeg vil sige lidt det samme.
Hvis alt er så grufuldt og forfærdeligt i Danmark, hvorfor så blive?
Men hvor er det så lige, at fru Helle Thorning-Schmidt og hr. Villy Søvndal vil tage hen?
Nu er det jo nok ikke Saudi-Arabien, og nu forudsætter vi altså, at der er nogen, der vil tage imod dem.
Er det så Sverige eller Norge, eller er det måske England?
I England har vi også en arbejderpartiregering, og ih, hvor går det godt.
Jeg kunne godt tænke mig at vide, hvor det er, de har gennemført en politik, som oppositionen sætter pris på, og som er tilfredsstillende efter Socialdemokraternes og SF's målestok, og som man gerne vil have at danskerne stifter bekendtskab med efter næste valg.
Jeg kan ikke selv få øje på det, men vil da meget gerne høre, hvad det er for modellande, som danner inspiration for oppositionen.
Hvor er det, der er større lighed?
Hvor er det, der er lavere ledighed?
Hvor er det, der er større velstand?
Desværre kan man frygte, at det ligesom oppositionens politik vil være en hemmelighed, hvor det land ligger, som har gennemført en politik, der kan tilfredsstille oppositionen.
Realiteten er, at S og SF i stedet for at tage den økonomiske situation alvorligt har valgt at starte valgkampen her midt i valgperioden.
Euforiske over statsministerskiftet for nogle måneder siden og over meningsmålingerne har man valgt at føre valgkamp.
Det er så oppositionens valg.
Vi andre forsøger at føre politik og løse de konkrete problemer.
Indholdet i politikken har jo kun bestået af at kritisere regeringen.
Mens regeringspartierne og Dansk Folkeparti har gennemført en af de mest omfattende skattereformer, har S og SF valgt at sige, at de i god tid før et valg vil fortælle, hvad deres skattepolitik går ud på.
Vi er mange, som med frygt ser frem til at høre, hvilke skatter der nu skal sættes i vejret.
Men ellers glæder vi os da til at se en sammenhængende politik fra oppositionens side.
Da S og SF nu er et fasttømret alternativ til VK-regeringen, var det vel kun ret og rimeligt, at vi fik at se, hvad man har i posen.
Hvordan vil man udvikle det danske samfund?
Velfærdssamfundet er jo skudt fuldstændig i sænk efter S og SF's mening, men hvordan vil man få milliardudgifterne til den offentlige service til at hænge sammen med en ansvarlig økonomisk politik?
Hvordan vil man sikre, at skatterne ikke skal hæves med to- eller trecifrede milliardbeløb, som vil skabe tilbagegang i erhvervslivet?
Som det fremgår, har vi fra konservativ side ingen fidus til S og SF.
At overlade ansvaret for det danske samfund til en S-SF-regering vil være som at sætte Bjørnebanden til at vogte Joakim von Ands pengetank.
Faktisk minder Socialdemokraterne og SF mere og mere om Bjørnebanden.
De havde begge deres storhedstid i forrige århundrede.
Nogle gange optræder de begge som en underafdeling af en verdensspændende organisation, og i 1960'erne blev Bjørnebanden så forsynet med nogle nevøer, som hurtigt blev kaldt for bøllespirerne.
Socialdemokraterne fik SF.
Vi venter stadig i spænding på at se et sammenhængende program fra S og SF, og vi venter i endnu større spænding på at se, hvordan Socialdemokraterne og SF vil komme overens med De Radikale.
Det folketingsår, som vi nu tager afsked med, har faktisk været et meget begivenhedsrigt år.
Som sagt har økonomien budt på store udfordringer.
Dem har vi håndteret.
Men nogle af de vigtigste reformer og initiativer, som vil få betydning for det danske samfund i mange, mange år, er også blevet støbt i det forgangne år.
For os Konservative er det en milepæl, at vi endelig efter årtiers tilløb har fået en skattereform i hus, som sænker marginalskatterne, ikke til et bundniveau, men til et acceptabelt niveau, som vil bidrage til vækst og velstand i det danske samfund mange årtier frem.
Samtidig glæder vi os over, at der nu, hvor skattereformen bliver vedtaget og kan træde i kraft, fortsat er et politisk flertal for at holde skatterne i ro gennem skattestoppet.
Tryghed for familierne er vigtigt for os.
Nu kender man skattepolitikken år frem i tiden både for husholdningerne og for virksomhederne.
I det forløbne år er der gjort et stort arbejde for, at Danmark ved klimatopmødet til december kan sikre en verdensomspændende klimaaftale.
Fra regeringens side har vi fremlagt »Grøn Vækst«.
Vi er også tilfredse med det brede forlig på trafikområdet, som sikrer massive investeringer i nye trafikløsninger.
Trafikaftalen vil ikke kun få betydning for os, men også for kommende generationer.
Derfor er det også utrolig vigtigt, at vi får løst problemerne med den banderelaterede kriminalitet.
Vi har nu i et halvt års tid oplevet en række voldelige episoder med brug af skydevåben mellem forskellige bander, som formodes at have tilknytning til rocker- og bandemiljøet.
Det er i den grad utrygt for hele samfundet, at disse gale mennesker slet ingen hensyn tager til udenforstående og sagesløse mennesker.
Nogle af disse skyderier har jo ramt tilfældige borgere, der har medført, at nogle meningsløst er blevet dræbt.
Derfor har vi Konservative også været meget optaget af, at der skal foretages en række tiltag for at komme bandeopgøret til livs.
Derfor må vi sætte ind med ekstraordinære skrappe forholdsregler over for dette vanvittige bandeopgør.
Regeringen har nu fremsat forskellige forslag, der medfører en betydelig skærpelse af straffen for alle grove våbenlovovertrædelser.
Det foreslås bl.a., at straffen for besiddelse af ulovlige skydevåben fordobles i forhold til i dag.
Forslaget betyder også, at dømte rockere og bandemedlemmer kommer i fængsel så hurtigt som overhovedet muligt.
Trygheden er et godt udgangspunkt for et godt liv, og derfor er tryghed for danskerne også koden bag vores politik.
Det gælder både den økonomiske politik, sygehusene, retsvæsenet og andre vigtige områder, som borgerne er afhængige af.
Regeringen er garant for at skabe et stabilt og trygt samfund, hvilket det forløbne folketingsår er et glimrende eksempel på.
Vi Konservative glæder os til at fortsætte det hårde arbejde, når vi mødes igen til en ny samling.